b'\n_START_ARTICLE_\nTrondheimas\n_START_SECTION_\nIstorija\n_START_PARAGRAPH_\n997 m. \xc4\xafk\xc5\xabr\xc4\x97 viking\xc5\xb3 karalius Olavas Trigvasonas (Olav Tryggvason) Nidaroso (Nidaros) pavadinimu. Trondheimas yra prie Nidelven up\xc4\x97s \xc5\xbeio\xc4\x8di\xc5\xb3. \xc5\xa0i up\xc4\x97 buvo pakankamai gili daugeliui laiv\xc5\xb3 viduram\xc5\xbeiais, ta\xc4\x8diau XVII a. viduryje uol\xc5\xb3 ir purvo nuo\xc5\xa1liau\xc5\xbeos \xc5\xa1ias palankias s\xc4\x85lygas prakti\xc5\xa1kai sunaikino. 1031 m. kanonizavus karali\xc5\xb3 Olaf\xc4\x85 Haraldson\xc4\x85, piligrimai \xc4\x97m\xc4\x97 pl\xc5\xabsti prie jo kapo, kurio vietoje i\xc5\xa1kilo Nidaro Katedra._NEWLINE_Iki 1380 m. buvo Norvegijos sostin\xc4\x97._NEWLINE_Kadangi miestas did\xc5\xbei\xc4\x85ja dalimi buvo medinis, jis kelet\xc4\x85 kart\xc5\xb3 stipriai nukent\xc4\x97jo nuo gaisr\xc5\xb3. Dideli gaisrai mieste buvo 1598, 1651, 1681, 1708, 1717 (dukart), 1742, 1788, 1841 ir 1842 metais. 1651 m. gaisras sunaikino 90 proc. vis\xc5\xb3 pastat\xc5\xb3 miesto ribose. 1681 m. gaisras beveik visi\xc5\xa1kai sunaikino Trondheim\xc4\x85, po jo neatsi\xc5\xbevelgiant \xc4\xaf sklyp\xc5\xb3 priklausomyb\xc4\x99 buvo nubr\xc4\x97\xc5\xbetos pla\xc4\x8dios gatv\xc4\x97s, kad b\xc5\xabt\xc5\xb3 ma\xc5\xbeesn\xc4\x97 ugnies plitimo galimyb\xc4\x97. Gatv\xc4\x97s buvo i\xc5\xa1d\xc4\x97stytos kvadrato forma. Tuo metu Trondheime gyveno apie 8 t\xc5\xabkst. gyventoj\xc5\xb3._NEWLINE_Antrojo pasaulinio karo metu (1939\xe2\x80\x931945 m.) okupuotas vokie\xc4\x8di\xc5\xb3.\n_START_SECTION_\nArchitekt\xc5\xabra\n_START_PARAGRAPH_\nDvi did\xc5\xbeiausios turistin\xc4\x97s \xc4\xaf\xc5\xbeymyb\xc4\x97s yra XI a. vir\xc5\xa1 karaliaus Olafo II (Norvegijos glob\xc4\x97jo) kapo pastatyta Nidaro katedra (Nidarosdomen) ir \xc5\xa1alia esantys Arkivyskupo r\xc5\xabmai. Nidaroso katedra yra vienas i\xc5\xa1 labiausiai eklekti\xc5\xa1k\xc5\xb3 pastat\xc5\xb3 Skandinavijoje, \xc4\x8dia kar\xc5\xabnuojami Norvegijos karaliai. Mieste saugomi Kristiansteno pilies liku\xc4\x8diai, senieji miesto vartai, karali\xc5\xa1koji rezidencija.'